## Σημειώσεις για IDM provisioning & reconciliation

Όταν το ίδιο φυσικό πρόσωπο εμφανίζεται ως ανεξάρτητη – ασυσχέτιστη δικτυακή οντότητα σε περισσότερα από ένα πρωτογενή πληροφοριακά συστήματα εγγραφής χρηστών (**authoritative/trusted users sources**) του ίδιου οργανισμού (**realm = security domain**), καλούμαστε να λύσουμε ένα πρόβλημα που αναλύεται από τις “Πρακτικές Διαχείρισης Μητρώου Δικτυακών Λογαριασμών” **(Identity Governance)** και αναφέρεται ως πρόβλημα “Συσχέτισης Δικτυακών Οντοτήτων” (**users objects reconciliation**). Η κατάσταση αυτή απαντάται συχνά στο περιβάλλον των Πανεπιστημίων και ΤΕΙ όπου ένα μέλος του ιδρύματος μπορεί να διατηρεί παραπάνω από μια ιδιότητα σε αντίστοιχο αριθμό πρωτογενών πληροφοριακών συστημάτων. Οι χαρακτηριστικότερες περιπτώσεις είναι οι εξής:

* Μέλος του Προσωπικού και Φοιτητής
* Επιστημονικός συνεργάτης και Φοιτητής
* Μεταπτυχιακός φοιτητής και διδακτορικός φοιτητής

Ελλείψει, κατάλληλων εργαλείων και υποδομών το παραπάνω πρόβλημα μπορεί να γίνει αρκετά σύνθετο και για αυτό συνήθως παρακάμπτεται επιλέγοντας τη μέθοδο της δημιουργίας ανεξάρτητου δικτυακού λογαριασμού για κάθε ασυσχέτιστη δικτυακή οντότητα. Έτσι συνήθως επιλέγεται να δημιουργηθεί διαφορετικός λογαριασμός για το μεταπτυχιακό φοιτητή Γιάννη Παπαδόπουλο με username stud2004123456 που προέρχεται από το φοιτητολόγιο και διαφορετικός για τον επιστημονικό συνεργάτη Γιάννη Παπαδόπουλο με username gpapado που προέρχεται από το πληροφοριακό σύστημα του ΕΛΚΕ, ακόμα και αν αφορούν και οι δύο το ίδιο φυσικό πρόσωπο. Η αντιμετώπιση αυτή εξαφανίζει μεν το πρόβλημα δια της μεθόδου “πονάει πόδι κόβει πόδι” δημιουργεί όμως στη συνέχεια νέα προβλήματα σε θέματα υποστήριξης χρηστών, ασφάλειας, διαχείρισης πόρων και γενικότερα στη ποιότητα των παρεχόμενων υπηρεσιών αφού δεν ακολουθείται η πρακτική “ένας λογαριασμός για όλες τις υπηρεσίες”.

Συνήθως το πρόβλημα του reconciliation αποτελεί συνέχεια μια άλλης διαδικασίας του Identity Governance, αυτής του **user provisioning**. Αν λοιπόν το Πανεπιστήμιο ή ΤΕΙ δεν έχει επιλέξει μια αρχιτεκτονική “Κεντρικού Γραφείου Εγγραφής Μελών” (**Central Registrar Office**), τότε η ροή της εγγραφής των μελών έχει σημείο εκκίνησης το πληροφοριακό σύστημα στο οποίο ο χρήστης θέλει να εγγραφεί.

Οι “Πρακτικές Διαχείρισης Μητρώου Δικτυακών Λογαριασμών” **(Identity Governance)** μαζί με τις Υπηρεσίες Καταλόγου (**Directories**) και μαζί με τον Έλεγχο Πρόσβασης και Εξουσιοδότησης (**Access Management & Authorization**) αποτελούν τις τρεις βασικές θεματικές ενότητες με τις οποίες ασχολείται η “Διαχείριση Μητρώου Δικτυακών Λογαριασμών” (**Identity Management**). Η GUnet αναγνωρίζοντας την ειδική σημασία του Identity Management για την ανάπτυξη των δικτυακών υπηρεσιών στην Γ΄ βάθμια εκπαίδευση, έχει εντάξει στις οριζόντιες δράσεις σχετικό υποέργο που εστιάζει στα θέματα που αφορούν το Identity Governance και τα Directories. Στο πλαίσιο αυτό η ομάδα Identity του Gunet έχει αναπτύξει πολλαπλές δράσεις προς αυτή την κατεύθυνση με στόχο να αναπτύξει, να εγκαταστήσει και να υποστηρίξει σε συνεχή βάση τόσο τις σχετικές τεχνικές λύσεις όσο και την ανάλογη κουλτούρα σχεδιασμού και υλοποίησης των υπηρεσιών Identity Management. Τελικός στόχος είναι η σύγκλιση σε θέματα μεθοδολογίας, κανόνων διαλειτουργικότητας και εργαλείων για όλα τα ιδρύματα της Γ’βάθμιας.